KYK: Kardashian-suster onthul sy het virus gehad | Netwerk24
Die onthulling deur die TV-werklikheidster en mode-entrepreneur is deel van 'n promosievideo vir die nuwe seisoen van KUWTK, wat Woensdag bekendgestel is, berig USA Today.
In die video, wat Kardashian self opgeneem het waar sy in die bed lê, praat sy met 'n hees stem en bevestig sy het die virussiekte.
Volgens die tydskrif Time het 'n voorskou wat in September uitgereik is, gewys hoe Kardashian vir Covid-19 getoets word.
In die video beskryf sy haar simptome as 'n brandende hoes, braking, koue en warm gloede, asook hoofpyn, wat sy beskryf as selfs erger as die migraines wat sy soms kry.
Kardashian sluit die video af deur te sê: "Ons almal gaan hierdeur kom, biddend, en as ons die opdragte (regulasies) volg en luister, sal ons almal oukei wees.
"Mag God ons almal seën."
CNN berig die episodes vir die nuwe seisoen is opgeneem voordat die gewilde familie in September aangekondig het dit sal ook die laaste seisoen van die reeks wees.
Intussen het Khloe se suster, Kim Kardashian West, onder hewige kritiek deurgeloop nadat sy hierdie week foto's van haar 40ste verjaardagvieringe op 'n private eiland op sosiale media gedeel het.
Mense is van mening dit is 'n gespoggery en is onsensitief in 'n tyd wat die meeste mense wat ingeperk word weens die koronaviruspandemie nooit so iets sal kan bekostig nie. Mense het ook kapsie gemaak dat niemand op die foto's van die partytjie 'n masker op het nie.
Kardashian West het egter by een van die plasings verduidelik dat sy haar "binnekring" met die besoek aan die eiland verras het, nadat sy hulle gevra het om vooraf vir Covid-19 getoets te word en vir twee weke in kwarantyn te gaan "sodat hulle vir net 'n kort oomblik kon voorgee dinge is normaal".